சிங்கம் அண்ணன் ஒரு கடல்தொழிலாளி. அவர் வேறு ஊர்களிற்கு போனால் தான் ஒரு கமக்காரன் அல்லது வியாபாரி என்று தான் சொல்லுவார். சொல்ல வேண்டும். மீன்பிடிப்பவன் என்று சொன்னால் மதிக்க மாட்டார்கள். முகத்திற்கு நேரே சொல்லமாட்டார்கள். சொன்னால் முன்பல்லு முழுக்க கழண்டு விழும். முதுகிற்கு பின்னால் சிரிப்பார்கள். கடிக்க ஒன்றும் இல்லையென்றாலும் ஒரு கருவாட்டுத்துண்டாவது சோற்றில் இருக்க வேண்டும். இல்லையென்றால் தொண்டைக்குழிக்குள்ளாலே சோறு இறங்காது தவிப்பார்கள் இலங்கைத்தமிழர்கள். மீன் நல்லது, ஆனால் மீன்பிடிகாரன் நல்ல சாதி இல்லை என்பது மீன் இன்றி அமையாது உணவு என்று வாழும் உயர்சாதி பெருமக்களின் தத்துவங்களில் ஒன்று. இதற்கு சமாந்தரமாக இன்னொரு தத்துவமுத்தை சொல்லலாம். ஆழி சூழ் உலகில், இலங்கைத்தீவில் வாழும் யாழ்ப்பாணத்தவர் யாழ்ப்பாணத்தை சுற்றியுள்ள சிறுதீவுகளில் வாழும் சகதமிழரை "தீவார்" என்று படங்கள் கீறி, செய்முறை விளக்கம் அளித்து விஞ்ஞான ரீதியாக நிறுவுதலைச் சொல்லலாம்.